b'\n_START_ARTICLE_\nRuutanaj\xc3\xa4rvi (Kangasala)\n_START_SECTION_\nMaantietoa\n_START_PARAGRAPH_\nLammen pinta-ala on 2,1 hehtaaria ja se on 300 metri\xc3\xa4 pitk\xc3\xa4 ja 100 metri\xc3\xa4 leve\xc3\xa4. Se sijaitsee Ruutaman asuinalueen pohjoispuolella loivassa notkossa, joka on hieman soistunut. Sen rantaviivan pituus on 750 metri\xc3\xa4 ja se on mets\xc3\xa4maata. Vaikka lampi sijaitsee asuinalueen reunalla, ei aivan rannoilla ole rakennuksia. Asuinalueen l\xc3\xa4pi kulkee yhdystie 3400 ja Tampere-Haapam\xc3\xa4ki-rautatie ohittaa 100 metrin et\xc3\xa4isyydell\xc3\xa4 sen it\xc3\xa4puolelta. Lammella ei ole kartan mukaan saaria.\n_START_SECTION_\nVesist\xc3\xb6suhteet\n_START_PARAGRAPH_\nLampi sijaitsee Kokem\xc3\xa4enjoen vesist\xc3\xb6ss\xc3\xa4 (vesist\xc3\xb6aluetunnus 35) L\xc3\xa4ngelm\xc3\xa4veden ja Hauhon reittien valuma-alueen (35.7) Vesij\xc3\xa4rven valuma-alueella (35.73), jonka Vesij\xc3\xa4rven l\xc3\xa4hialueeseen se kuuluu. Lammen vedenpinnan korkeus on 121,0 metri\xc3\xa4 mpy. Siihen on johdettu l\xc3\xa4nnest\xc3\xa4 lyhyt suo-oja ja sen laskuoja l\xc3\xa4htee vastarannasta kohti it\xc3\xa4\xc3\xa4. Se laskee Vesij\xc3\xa4rven Saappanpohjaan kahden kilometrin p\xc3\xa4\xc3\xa4ss\xc3\xa4 Ranssilassa.\n_START_SECTION_\nHistoriaa\n_START_PARAGRAPH_\nVuoden 1855\xe2\x88\x921856 Kalmbergin kartastossa j\xc3\xa4rven paikka on liian id\xc3\xa4ss\xc3\xa4 ja se on siin\xc3\xa4 autio ja nimet\xc3\xb6n. Lammen kautta kulkee mets\xc3\xa4polku Onkij\xc3\xa4rven l\xc3\xa4nsipuolilla oleville niityille._NEWLINE_Vuoden 1954 peruskartassa rautatiell\xc3\xa4 oli lammen kohdalla Ruutanan seisake ja sen ymp\xc3\xa4rill\xc3\xa4 sijaitsi Lokomon omakotialue, jonka rakentaminen oli viel\xc3\xa4 kesken. J\xc3\xa4rven rantaan rakennettiin 1960-luvulla kaksi tiet\xc3\xa4 ja rannassa tehtiin laiturit. Niit\xc3\xa4 ei ole en\xc3\xa4\xc3\xa4 merkitty nykykarttoihin.'